„Täna öösel magada küll ei saanud,“ ütleb Raja Kester, kellele anti 13. aprillil Tartu Kvartali keskuse ees üle Coop Loto märtsikuu peaauhind – Toyota RAV4 hübriidauto. „Aprillikuu on ikka naljakuu, midagi teha ei ole,“ naerab proua, kes võidust teada saades esiti arvas, et tegemist on aprillinaljaga.
„Kõik oli nii ootamatu. Ehmatas päris ära,“ meenutab ta. Ehkki Raja mängis Coop Lotot juba detsembrist ja oli ka auhindu uurinud, ei osanud ta nii suurt võitu oodata. „See on natuke arusaamatu. Peavõidud on ikka teistele, mitte mulle,“ ei suuda ta fortuunat ikka veel uskuda.
Raja märgib, et oli auhindadega kursis küll. „Uurisin neid auhindu – et kas ikka jalgrattad ka on! Ma oleksin jalgrattaga väga rahul olnud, sõidan rattaga palju. Reisivautšer oleks võinud ka olla. Aga et kohe niimoodi lahkelt jagatakse!” on proua võidu osas veidi nõutugi.
Vahetasin boonuspunktid loto vastu – ja tasus ära!
Suurt loosiõnne pole Rajal varem olnud. „Eelmisel nädalal võitsin Bingo lotoga kaks eurot, pilet maksis neli,” muigab proua.
Coop Lotoga liitus Raja Coopi iseteeninduses. „Varem kogusin boonuspunkte, aga otsustasin need loto vastu vahetada. Ja tasus ära! Nüüd ei saa enam midagi muud öelda. Liituge Coop Lotoga!” hüüatab ta rõõmsalt.
„Ma ei uskunud ikka üldse,“ ütleb ta siis. „Kui Coopi esindajalt kõne sain, vaatasin, et võõras number helistab. Ma ei võta neid võõraid kõnesid muidu vastu – muudkui helistavad, et ostke ja tellige!“
Head uudist kuuldes arvas ta alguses, et tegemist on aprillinaljaga. „Mulle nali muidu meeldib,“ muigab ta. „Aga uskuma ei jäänud. Alles siis, kui lõpetasime kõne ära ja mulle arvutisse kiri saadeti, siis muutus asi reaalsemaks. Aga ega ta päris kohale pole veel jõudnud.“
Omal ajal sõideti Niva või jalgrattaga
Juhilube Rajal ei ole, ehkki autoga sõita ta oskab. „Omal ajal, kui nooremad olime, siis oli meil Niva,“ meenutab ta. Raja märgib, et siis käis auto saamine teisiti kui praegu. „Abikaasa sai autoostuloa, käisime veel Tallinnas järel.“ Kui luba juba eraldati, tuli auto ka välja osta. „Kui rublasid polnud, siis...“ ei teagi Raja, mis siis saanud oleks.
Loa Niva ostuks said toona vaid väga tähtsad inimesed. „Ei hakanud tol ajal küsima, miks just meile anti. Mees oli mul loomaarst,“ ütleb ta. Nivat täna enam alles ei ole. „Too läks nii kulukaks,“ ohkab Raja. „Oli uus küll, aga kallis pidada.“ Ka abikaasast pole enam sõitjat. „Mees on mul voodihaige, põetan teda, olen pensionärist hooldaja.“
Raja märgib, et kunagi käis ta ka tööl rattaga. „Töötasin Tartu leivakombinaadis, sinna sõitsin ikka rattaga. Sipsti, hommikul tööle ja õhtul koju. Rattaga on tore sõita.” Kesterite pere elab Vana-Kuustes, Tartust paarikümne kilomeetri kaugusel. Jalgrattaga sõidab Raja praegu ka kodupoodi – Põlva-Tartu tee ääres asuvasse Rebase Coopi.
„Hea, kui pood on kodule nii lähedal,“ rõõmustab proua. „Kui linnatulek, siis käin ikka siit Kvartali keskuse Maksimarketist ka läbi. Siia sõidab tasuta buss. Aga muidu käin sinna Rebase Coopi rohkem, see on mul kodupood.“
„Coop on ikka kõige parem pood, midagi ei ole öelda,“ kiidab pikaaegne klient. „Coopis on kõik tore – kui oma kodupoes käin, siis on kõik teada, kus miski asub, kõik on väga hea võtta ja kõik on olemas, mis vaja. Lotoga või ilma lotota, Coop on kõige parem!“
Külarahvas veel ei tea
Võidust rääkis Raja esimesena naabrinaisele. „Ta ei uskunud, ütles, et rumal jutt. Ega ma ise ka uskunud.“ Naabrinaise tütre võttis Raja kaasa auto üleandmisele, et uhke auhind kodukülla toimetada. Muu külarahvas aga võidust veel ei teagi. „Mina ei ole seda reklaami teinud, ma ei saa ju rääkida millestki, mida mul veel polegi,“ on ta ettevaatlik.
„Ohjah,“ ohkab ta siis ning jääb suurt säravvalget autot peaaegu murelikult silmitsema. „Aprill on ikka naljakuu küll! Pole midagi teha, nüüd tuleb selle autoga koju minna. Selle peab taha parklasse parkima, kõige tagumise otsa, et jumala eest ära ei kriimustaks.“
Esimene sõit võiduautoga läheb Lõunakeskusesse. Edasine plaan pole veel paigas. „Kes teab, kes teab, ei oska selle kohta praegu midagi öelda,“ puikleb Raja, kellele autovõit ikka veel uskumatu tundub. „Ma ei hakka enne mõtlemagi, kui see auto päriselt käes on. Ma sellepärast pole veel kellelegi öelnud ega hõisanud, et pole ju veel, mille üle hõisata.“
„Aga muidugi on hea meel, väga hea meel,“ lisab ta siis. „See on suurepärane – uskumatu rõõm!“
Kuidas Coop Lotos osaleda?
Coop Loto auhinnad loositakse välja eelmisel kuul kogunenud lotopiletite vahel hiljemalt järgmise kuu 10. kuupäevaks. Loosimise tulemused avaldatakse Coopi kodulehel ja Coop Eesti Facebooki lehel. Iga kuu loositakse välja hulk erinevaid auhindu, millest suuremad on 3000 € reisivautšer Reisieksperdilt, Alexela 2000 € kinkekaart, iPhone 14, robotolmuimeja, Coopi 1000 € kinkekaardid ning loomulikult peaauhind TOYOTA RAV4 Hybrid – jah, iga kuu ja päriseks!
Kõiki eelmisi autode üleandmisi on võimalik vaadata siin.